
Iepirkuma komisijas

2026.gada 6.oktobra sēdē sniegtās atbildes
uz ieinteresēto piegādātāju uzdotajiem jautājumiem par iepirkumu
„17.korpusa 2.stāva remonts”

(identifikācijas Nr. R1S 2026/115-IEP)
	Jautājums
	1. Par pretendenta, atbildīgā būvdarbu vadītāja, galvenā projektētāja un būvprojekta vadītāja pieredzes periodu

Nolikuma 21.3. punktā noteikts, ka Pretendentam kā galvenajam būvuzņēmējam nepieciešamā pieredze jābūt iegūtai iepriekšējo 5 gadu laikā, proti, 2021.–2026. gadā līdz piedāvājuma iesniegšanas dienai.

Savukārt Nolikuma 21.6. punktā noteikts, ka atbildīgajam būvdarbu vadītājam iepriekšējo 5 gadu laikā (2021.–2026. gadā līdz piedāvājuma iesniegšanas dienai) kā atbildīgajam ēku būvdarbu vadītājam jābūt vadījušam vismaz divu būvobjektu būvdarbus, ievērojot arī pārējās minētajā punktā noteiktās prasības.

Vienlaikus Nolikuma 21.4. punktā galvenā projektētāja pieredze un Nolikuma 21.5. punktā būvprojekta vadītāja pieredze ir ierobežota ar iepriekšējiem 3 gadiem, proti, 2023.–2026. gadu.

Jautājums / priekšlikums Pasūtītājam:

Vai Pasūtītājs, konkurences veicināšanas nolūkā, var paplašināt periodu, kurā Pretendents un piedāvātie speciālisti var apliecināt atbilstošo profesionālo pieredzi, nosakot:

1.
Pretendenta kā galvenā būvuzņēmēja pieredzei – iepriekšējos 7 gadus, t.i., no 2019. gada līdz piedāvājuma iesniegšanas dienai;

2.
atbildīgā būvdarbu vadītāja pieredzei – iepriekšējos 7 gadus, t.i., no 2019. gada līdz piedāvājuma iesniegšanas dienai;

3.
Pretendenta kā galvenā projektētāja pieredzei – iepriekšējos 5 gadus, t.i., no 2021. gada līdz piedāvājuma iesniegšanas dienai;

4.
būvprojekta vadītāja pieredzei – iepriekšējos 5 gadus, t.i., no 2021. gada līdz piedāvājuma iesniegšanas dienai?

Lūdzam attiecīgi precizēt Nolikuma 21.3., 21.4., 21.5. un 21.6. punktu.

Pamatojums

Pieredzes perioda paplašināšana nemazina Nolikuma prasības attiecībā uz nepieciešamās pieredzes saturu, objektu skaitu, platību, būvdarbu apjomu vai objektu pabeigšanu, bet dod iespēju savu profesionālo un tehnisko spēju apliecināšanai izmantot arī agrāk sekmīgi realizētus objektus.

Iepirkumu uzraudzības birojs skaidrojumā par biežāk konstatētajām neatbilstībām iepirkumu dokumentācijā, atsaucoties uz Publisko iepirkumu likuma 46. panta trešo daļu, norāda, ka būvdarbu pieredzi var apliecināt par iepriekšējiem pieciem gadiem, savukārt, ja tas nepieciešams konkurences veicināšanai, Pasūtītājs var noteikt garāku pieredzes apliecināšanas termiņu.

Tādējādi ilgāka pieredzes perioda noteikšana ir Publisko iepirkumu likumā paredzēts instruments konkurences veicināšanai, vienlaikus nemazinot prasības attiecībā uz pašas pieredzes kvalitāti un atbilstību konkrētā līguma izpildei.

Ņemot vērā iepirkuma priekšmeta specifiku un to, ka atbilstoša apjoma un sarežģītības būvniecības, projektēšanas un ārstniecības iestāžu objekti netiek realizēti katru gadu, lūdzam paplašināt pieredzes apliecināšanas periodu atbilstoši iepriekš norādītajam.

	Atbilde
	Pasūtītājs ir izvērtējis priekšlikumu paplašināt Nolikuma 21.3. un 21.6. punktā noteikto piecu gadu pieredzes periodu līdz septiņiem gadiem, kā arī Nolikuma 21.4. un 21.5. punktā noteikto trīs gadu pieredzes periodu līdz pieciem gadiem.

Pasūtītājs neparedz veikt minētos grozījumus.

Nolikuma 21.3. punktā Pretendenta kā galvenā būvuzņēmēja pieredzei noteikts piecu gadu periods, savukārt 21.4. punktā Pretendenta kā galvenā projektētāja pieredzei – trīs gadu periods. Nolikuma 21.5. un 21.6. punktā attiecīgi noteikta būvprojekta vadītāja un atbildīgā būvdarbu vadītāja profesionālā pieredze. nolikums_ar.16.09.2026.grozijum… nolikums_ar.16.09.2026.grozijum… nolikums_ar.16.09.2026.grozijum…

Publisko iepirkumu regulējums paredz iespēju noteikt garāku pieredzes apliecināšanas periodu, ja tas nepieciešams konkurences veicināšanai, taču šāda perioda pagarināšana nav Pasūtītāja pienākums.

Pasūtītājs, izvērtējot konkrētā iepirkuma priekšmetu, nav konstatējis objektīvus apstākļus, kuru dēļ būtu nepieciešams paplašināt jau noteiktos pieredzes periodus. Iepirkuma priekšmets ietver ne tikai būvdarbus, bet arī esošā būvprojekta aktualizāciju, papildu projektēšanu, savstarpēji saistītu inženiersistēmu koordināciju un specializētu operāciju zāļu risinājumu izstrādi, tādēļ Pasūtītājam ir būtiski pārliecināties arī par salīdzinoši aktuālu profesionālo pieredzi.

Līdz ar to Nolikuma 21.3., 21.4., 21.5. un 21.6. punktos noteiktie pieredzes periodi tiek saglabāti bez izmaiņām.

	Jautājums
	2. Par atbildīgā būvdarbu vadītāja pieredzes vērtēšanas kritēriju un operāciju zāles izbūves prasību

Nolikuma 41.2. punktā noteikts, ka kritērijā “Atbildīgā būvdarbu vadītāja pieredze” tiek vērtēta pieredze kā atbildīgajam būvdarbu vadītājam III grupas ārstniecības iestādes būvdarbos, kuru ietvaros veikta medicīnas gāzes sistēmas un operācijas zāles izbūve ar tehnoloģiskā aprīkojuma uzstādīšanu, turklāt nolikumā īpaši noteikts, ka minētajiem būvdarbiem jābūt veiktiem katrā objektā.

Punkti tiek piešķirti šādi:

•
nav realizētu objektu – 0 punkti;

•
1 objekts – 2 punkti;

•
2 objekti – 3 punkti;

•
3 un vairāk objekti – 5 punkti.

Jautājums / priekšlikums Pasūtītājam:

Lūdzam Pasūtītāju pārskatīt Nolikuma 41.2. punktā noteikto prasību, ka katrā vērtēšanai iesniegtajā III grupas ārstniecības iestādes objektā vienlaikus jābūt veiktai gan medicīnas gāzu sistēmas, gan operāciju zāles izbūvei ar tehnoloģiskā aprīkojuma uzstādīšanu.

Ierosinām noteikt, ka specifiskā pieredze operāciju zāles izbūvē ar tehnoloģiskā aprīkojuma uzstādīšanu ir pietiekami apliecināma ar vismaz vienu objektu, savukārt pārējos vērtēšanai iesniegtajos objektos var tikt vērtēta atbildīgā būvdarbu vadītāja pieredze III grupas ārstniecības iestādes būvdarbos un/vai medicīnas gāzu sistēmas izbūvē.

Alternatīvi lūdzam ierobežot maksimālā punktu skaita iegūšanai vērtējamo objektu skaitu līdz diviem objektiem, no kuriem vismaz vienā objektā ir veikta operāciju zāles izbūve ar tehnoloģiskā aprīkojuma uzstādīšanu.

Pamatojums

IUB vadlīnijās par saimnieciski visizdevīgākā piedāvājuma noteikšanu ir atzīts, ka vadošā personāla pieredzi var vērtēt gan līdzīgas specifikas būvobjektos, gan specifiskā jomā. Vienlaikus IUB uzsver, ka kritērija prasībām un svaram jābūt samērīgam ar konkrētā speciālista ietekmi uz līguma izpildi.

IUB vadlīnijās, nosakot vadošā personāla kvalifikāciju un vērtējot pieredzi kā saimnieciski visizdevīgākā piedāvājuma kritēriju, ir rekomendēts norādīt pieredzes vērtēšanas periodu un vērtējamo objektu skaitu, turklāt vērtējamo objektu skaits ieteicams ne vairāk kā divi.

IUB vienlaikus uzsver, ka vadošā personāla kvalifikāciju un pieredzi var vērtēt tikai tad, ja tas ir nepieciešams konkrētā līguma izpildei, un tikai tādā apmērā, kāds ir nepieciešams līguma izpildei.

Pašreizējā Nolikuma 41.2. punkta redakcijā maksimālais punktu skaits tiek piešķirts tikai tad, ja atbildīgajam būvdarbu vadītājam ir vismaz trīs III grupas ārstniecības iestāžu objekti un katrā no šiem objektiem vienlaikus ir veikta medicīnas gāzes sistēmas un operāciju zāles izbūve ar tehnoloģiskā aprīkojuma uzstādīšanu.

Mūsu ieskatā šāda vairāku specifisku pazīmju kumulatīva piemērošana katram no trim objektiem var nesamērīgi sašaurināt to speciālistu un līdz ar to pretendentu loku, kuri var pretendēt uz maksimālo kvalitātes kritērija novērtējumu, lai gan speciālistam var būt plaša un pēc būtības konkrētā līguma izpildei atbilstoša pieredze III grupas ārstniecības iestāžu būvdarbos, medicīnas gāzu sistēmu izbūvē un atsevišķi arī operāciju zāles izbūvē.

Turklāt konkrētā iepirkuma Tehniskās specifikācijas 7.1. punktā jau atsevišķi noteikta prasība piesaistīt speciālistu vai uzņēmumu ar pieredzi vismaz divu līdzvērtīgu operāciju zāļu vai kontrolētas tīrības telpu projektēšanā un izbūvē. Līdz ar to operāciju zāļu specifiskās kompetences nodrošināšanai iepirkuma dokumentācijā jau ir paredzēta atsevišķa prasība.

Ņemot vērā minēto, lūdzam izvērtēt, vai Pasūtītāja mērķa sasniegšanai ir objektīvi nepieciešams prasīt, lai vienam un tam pašam atbildīgajam būvdarbu vadītājam medicīnas gāzu sistēmas un operāciju zāles izbūves pieredze būtu iegūta katrā no trim vai vairāk vērtējamajiem objektiem.

Ierosinām Nolikuma 41.2. punktu grozīt, saglabājot prasību pēc atbilstošas pieredzes III grupas ārstniecības iestāžu būvdarbos, bet specifisko operāciju zāles izbūves pieredzi ar tehnoloģiskā aprīkojuma uzstādīšanu prasot vismaz vienā no vērtēšanai iesniegtajiem objektiem, kā arī maksimālā novērtējuma iegūšanai vērtējot ne vairāk kā divus objektus.

Šāds risinājums, mūsu ieskatā, saglabātu Pasūtītājam nepieciešamo pārliecību par atbildīgā būvdarbu vadītāja pieredzi ārstniecības iestāžu un operāciju zāļu būvdarbos, vienlaikus mazinot nepamatotas konkurences sašaurināšanas risku un paplašinot kvalificētu speciālistu un pretendentu loku.

	Atbilde
	Pasūtītājs ir izvērtējis priekšlikumu grozīt Nolikuma 41.2. punktā noteikto atbildīgā būvdarbu vadītāja pieredzes vērtēšanas kārtību.

Pasūtītājs nepiekrīt priekšlikumam nodalīt pieredzi III grupas ārstniecības iestādes būvdarbos, medicīnas gāzu sistēmas izbūvē un operāciju zāles izbūvē starp savstarpēji atšķirīgiem references objektiem.

Konkrētā iepirkuma ietvaros operāciju zāles, medicīnas gāzes, medicīnas tehnoloģijas, ventilācijas un spiediena režīmu sistēmas, elektroapgāde un pārējās inženiersistēmas ir savstarpēji saistītas un to izbūve būs jākoordinē viena būvobjekta ietvaros. Tādēļ Pasūtītāja ieskatā papildu kvalitāti apliecina tieši tāda atbildīgā būvdarbu vadītāja pieredze, kurš vienā un tajā pašā III grupas ārstniecības iestādes objektā ir vadījis gan medicīnas gāzu sistēmas, gan operāciju zāles izbūvi ar tehnoloģiskā aprīkojuma uzstādīšanu.

Vienlaikus Pasūtītājs ir izvērtējis Iepirkumu uzraudzības biroja metodiskos ieteikumus, kuros, vērtējot vadošā personāla pieredzi kā saimnieciski visizdevīgākā piedāvājuma kritēriju, rekomendēts vērtējamo references objektu skaitu noteikt ne lielāku par diviem. 

Nolikuma 41.2. punktā noteiktā prasība, ka katrā vērtēšanai iesniegtajā objektā jābūt veiktai medicīnas gāzu sistēmas un operāciju zāles izbūvei ar tehnoloģiskā aprīkojuma uzstādīšanu, tiek saglabāta.

Vienlaikus, lai nodrošinātu konsekventu pieeju vadošā personāla papildu pieredzes vērtēšanai, Pasūtītājs attiecīgi precizēs arī Nolikuma 41.3. punktā noteikto būvprojekta vadītāja pieredzes vērtējumu, maksimālo punktu skaitu piešķirot par diviem vai vairāk prasībām atbilstošiem būvprojektiem.

	Jautājums
	3. Par Tehniskās specifikācijas 7.1. punktā noteikto operāciju zāļu specializēto risinājumu speciālista/uzņēmuma pieredzi

Tehniskās specifikācijas 7.1. punktā noteikts:

“Pretendentam jāpiesaista speciālists vai uzņēmums ar pieredzi vismaz divu līdzvērtīgu operāciju zāļu vai kontrolētas tīrības telpu projektēšanā un izbūvē.”

Vienlaikus Tehniskās specifikācijas 7.2.–7.8. punktā ir detalizēti noteikti piesaistītā speciālista/uzņēmuma veicamie uzdevumi, tostarp operāciju zāļu sienu notinumu, higiēnisko sienu paneļu, griestu sistēmu un inženiertīklu risinājumu izstrāde un savstarpējā koordinācija, specializētā risinājuma saskaņošana ar pārējām projekta sadaļām, kā arī izbūvēto sistēmu ieregulēšana, pārbaudes, telpu kvalifikācija un izpilddokumentācijas sagatavošana.

Jautājums / priekšlikums Pasūtītājam:

Lūdzam Pasūtītāju izvērtēt Tehniskās specifikācijas 7.1. punktā noteiktās prasības samērīgumu un konkurences veicināšanas nolūkā samazināt prasīto līdzvērtīgo objektu skaitu no diviem objektiem uz vienu objektu, izsakot Tehniskās specifikācijas 7.1. punktu šādā redakcijā:

“7.1. Pretendentam jāpiesaista speciālists vai uzņēmums ar pieredzi vismaz vienas līdzvērtīgas operāciju zāles vai kontrolētas tīrības telpas projektēšanā un izbūvē.”

Pamatojums

Tehniskās specifikācijas 7.1. punktā noteiktās prasības mērķis, mūsu ieskatā, ir nodrošināt, ka līguma izpildē tiek piesaistīts speciālists vai uzņēmums, kuram ir praktiska un pierādāma pieredze specifisku operāciju zāļu vai kontrolētas tīrības telpu risinājumu projektēšanā un izbūvē.

Šāda profesionālā kompetence pēc būtības ir apliecināma arī ar vienu sekmīgi realizētu, iepirkuma priekšmetam līdzvērtīgu objektu, ja šajā objektā speciālists vai uzņēmums ir veicis pēc satura un sarežģītības konkrētā iepirkuma līguma izpildei atbilstošus darbus.

Prasība pēc vismaz diviem līdzvērtīgiem objektiem pati par sevi neapliecina kvalitatīvi atšķirīgu kompetences līmeni salīdzinājumā ar speciālistu vai uzņēmumu, kurš ir sekmīgi realizējis vienu pilnvērtīgu un pēc būtības līdzvērtīgu operāciju zāles vai kontrolētas tīrības telpas projektēšanas un izbūves objektu.

Turklāt iepirkuma dokumentācijā jau ir ietvertas vairākas prasības, kuru mērķis ir nodrošināt pieredzējuša personāla iesaisti līguma izpildē. Nolikuma 41.2. punktā papildus tiek vērtēta atbildīgā būvdarbu vadītāja pieredze III grupas ārstniecības iestāžu būvdarbos, kuros veikta medicīnas gāzes sistēmas un operāciju zāles izbūve ar tehnoloģiskā aprīkojuma uzstādīšanu.

Tādējādi iepirkuma dokumentācijā specializētā pieredze ārstniecības iestāžu un operāciju zāļu izbūvē tiek ņemta vērā vairākos savstarpēji saistītos nosacījumos. Šādā situācijā katras atsevišķās pieredzes prasības apjomam būtu jābūt objektīvi nepieciešamam konkrētā līguma kvalitatīvai izpildei un samērīgam ar sasniedzamo mērķi.

Iepirkumu uzraudzības biroja skaidrojumos un vadlīnijās attiecībā uz kvalifikācijas prasību noteikšanu ir uzsvērts princips, ka izvirzītajām prasībām jābūt samērīgām ar iepirkuma priekšmetu un nepieciešamām līguma izpildei, vienlaikus izvairoties no tādām prasībām, kas bez objektīvas nepieciešamības var sašaurināt potenciālo pretendentu loku.

Ņemot vērā konkrētā iepirkuma specifiku, prasība pēc pieredzes tieši operāciju zāļu vai kontrolētas tīrības telpu projektēšanā un izbūvē ir saprotama un saistīta ar līguma priekšmetu. Tomēr lūdzam Pasūtītāju izvērtēt, vai šādas kompetences apliecināšanai objektīvi nepieciešami tieši divi līdzvērtīgi realizēti objekti, vai arī Pasūtītāja mērķis pilnā apmērā ir sasniedzams, prasot vismaz vienu pēc satura un sarežģītības līdzvērtīgu objektu.

Prasības samazināšana līdz vienam līdzvērtīgam objektam saglabātu pašu būtiskāko kvalifikācijas nosacījumu – pretendentam joprojām būtu obligāti jāpiesaista speciālists vai uzņēmums ar reālu pieredzi operāciju zāles vai kontrolētas tīrības telpas gan projektēšanā, gan izbūvē –, vienlaikus paplašinot to kvalificēto speciālistu un uzņēmumu loku, kuri var tikt piesaistīti līguma izpildei.

Vienlaikus lūdzam attiecīgi precizēt citas iepirkuma dokumentācijas prasības, ja tajās ietvertas atsauces uz Tehniskās specifikācijas 7.1. punktā noteikto divu objektu pieredzi.

	Atbilde
	Pasūtītājs ir izvērtējis priekšlikumu samazināt Tehniskās specifikācijas 7.1. punktā noteikto pieredzes prasību un neparedz to samazināt līdz vienai operāciju zālei vai vienam kontrolētas tīrības telpas objektam.

Specializētā risinājuma izstrādātājam konkrētā līguma ietvaros būs jānodrošina ne tikai atsevišķu materiālu vai iekārtu piegāde, bet pilna specializētā risinājuma izstrāde un koordinācija, tostarp sienu un griestu sistēmas, hermētiskie mezgli, durvis, ventilācijas un spiediena režīmi, medicīnas tehnoloģijas, apgaismojums, konsoles, medicīnas gāzes, elektroapgāde un citas savstarpēji saistītas sistēmas. Tehniskā specifikācija paredz arī sistēmu ieregulēšanu, pārbaudes, telpu kvalifikāciju un izpilddokumentācijas sagatavošanu. 

Pasūtītāja mērķis ir pārliecināties, ka piesaistītajam speciālistam vai specializētajam uzņēmumam ir atkārtoti pierādīta praktiska pieredze pilna operāciju zāles vai kontrolētas tīrības telpas projektēšanas un izbūves cikla realizācijā, nevis tikai vienas atsevišķas telpas realizācijas pieredze.

Pasūtītāja ieskatā pieredze divos atsevišķos būvobjektos apliecina, ka attiecīgais speciālists vai uzņēmums ir vairākkārtīgi realizējis pilnu specializētā risinājuma projektēšanas, koordinācijas, izbūves un nodošanas ciklu atšķirīgos projekta un būvniecības apstākļos.

Minētajai pieredzei nav obligāti jābūt pašam Pretendentam. Pretendents ir tiesīgs līguma izpildei piesaistīt atbilstošu speciālistu vai specializētu uzņēmumu, tādējādi prasība pati par sevi neierobežo dalību tikai tiem būvuzņēmējiem, kuri šādu pieredzi ir ieguvuši paši.

Ņemot vērā iepirkuma priekšmeta tehnoloģisko sarežģītību, savstarpēji koordinējamo sistēmu skaitu un specializētā risinājuma nozīmi operāciju zāļu drošai un pilnvērtīgai ekspluatācijai, Pasūtītājs uzskata prasību par pieredzi vismaz divos atsevišķos būvobjektos par samērīgu un tieši saistītu ar kvalitatīvu līguma izpildi.

Līdz ar to priekšlikums samazināt Tehniskās specifikācijas 7.1. punktā noteikto pieredzes prasību līdz vienam objektam netiek atbalstīts.

